Sebastian Burduja, candidatul PNL la Primăria Capitalei, a anunțat că a făcut plângere penală pentru distrugere după ce mai multe panouri electorale ale sale au fost vandalizate. „De cine le este frică nu vor scăpa”, a spus Burduja.
Sebastian Burduja a anunțat că a depus plângere penală după ce i s-au vandalizat unele panouri electorale. Burduja spune că a luat la cunoștință de aceste fapte după ce „un bucureștean revoltat” i-a trimis poze cu afișele care par tăiate.
„Un bucureștean revoltat mi-a trimis aceste poze. Dincolo de actul de vandalism de prost gust, e un semn bun că deranjăm. Deranjăm pentru că alegem să spunem mereu adevărul. Deranjăm pentru că vorbim pe cifre, argumente și soluții. Deranjăm pentru că cerem dezbateri, din respect pentru bucureșteni”, a scris Sebastian Burduja pe pagina sa Facebook.
Candidatul liberalilor la Primăria Generală a afirmat că nu credea să mai vadă asemenea acte „în Bucureștiul anului 2024”, spunând că ele nu țin de o cursă electorală democratică și nici de dezideratele pe care le au bucureștenii în ce-i privește pe politicieni.
„Nu credeam că, în Bucureștiul anului 2024, voi mai vedea afișe electorale rupte, pline cu înjurături și semne obscene, care nu fac cinste nici competiției electorale democratice, nici așteptărilor pe care bucureștenii le au de la politicienii lor”, scrie Burduja.
Sebastian Burduja a precizat că a depus deja o plângere penală la parchet și că faptuitorii au fost filmați de camerele de supraveghere video din zonă, așa că identificarea și tragerea lor la răspundere este o „chestiune de timp”.
„Am formulat o plângere penală pentru infracțiunea de distrugere, pe care o voi depune la Parchetul de pe lângă Judecătoria Sectorul 1 București. Camerele de supraveghere din zonă au surprins făptuitorii, astfel că tragerea lor la răspundere penală este doar o chestiune de timp”, se arată în postarea lui Budruja.
Candidatul PNL mai spune că a cerut echipei sale de campanie să-i respecte pe toți contracandidații și o campanie electorală civilizată și „corectă” pentru locuitorii Bucureștiului.
„Am cerut o campanie electorală corectă pentru bucureșteni. Am cerut echipei de campanie respect față de toți ceilalți contracandidați. Am cerut și cer un București CIVILIZAT. Indiferent cât vom deranja pe unii și pe alții, mesajul va rămâne același: SCHIMBĂM BUCUREȘTIUL”, spune Budruja.